**„Десетица“ Иван Цанкар**

Драги петаци,

Данас обрађујемо приповетку „Десетица“ коју је написао знаменити словеначки књижевник Иван Цанкар. Најпре приповетку прочитајте у вашим читанкама, а потом покушајте да и сами анлизирате заједно са мном. Допуните ову анализу неким својим запажањима и осећањима које је побудила у вама док сте је читали.

Након читања приповетке, послушајтеи ове две усмене анализе , које ће вам олакшати да разумете дело.

<https://www.youtube.com/watch?v=AkyrzlpejTg>

<https://www.youtube.com/watch?v=NN36LEXCQ4U>

**Белешке о писцу**

* Иван Цанкар је био словеначки књижевник. Рођен је 10.05.1876. године у месту Врхника код Љубљане, а умро 11.12.1918. године у Љубљани.
* Писао је романе, есеје, драме, кратке приче, а бавио се и политиком. Проглашен је највећим словеначким писцем.
* Написао је тридесетак књига, те се сматра једним од зачетника словеначке савремене књижевности. Његова дела обилују социјалним, националним и моралним темама. Међу његовим најпознатијим делима су роман *На кланцу* објављен 1902. године, драма *Слуге* из 1910, есеј *Бела хризантема*, такође из 1910. године. Ипак, највећи значај Ивана Цанкара за европску књижевност огледа се у његовим скечевима и кратким причама.
* Иван је био веома близак са мајком, што ће показати и кроз дела која је писао.

**О делу**

* Приповетка *Десетица* припада збирци приповедака која носи назив *Цртице из моје младости*. Готово у свим приповеткама писац нам је сликао свој присан однос са мајком, сећао се дана када се школовао у непознатом граду и кроз меланхоличан осећај доносио нам је окружење и средину онако како ју је видео у тим тужним данима.
* Приповетка је испричана у 1. лицу и имамо утисак да нам се доноси једна исповест дечака, чији се живот у непознатом граду сводио само на испуњавање школских обавеза, ничег занимљивог и дечачког није било у његовом животу. Из епилога приповетке сазнајемо да особе која му је била једина подршка, а то је његова мајка, више нема, осећамо неизмерну тугу и недостајање у његовим речима.
* У приповеци нам се доносе два снажна дечакова осећања, прво је тужно, суморно и невесело и друго раздрагано и срећно. Прво осећање је свакако доминантније и сви детаљи и описи који нам се дају су приказани кроз дечакове тужне очи. У приповеци имамо доста описа. Описи ентеријера и екстеријера дати су кроз очи дечака. У другим дечацима школа и соба нису изазвале непријатна осећања. Они се пред школом нису осећали као „просјак пред дворцем“, прозори их нису гледали мрко.

**књижевни род**: епика

**књижевна врста**: приповетка

**место радње**: Љубљана

**време радње**: крај 19. почетак 20. века

**тема**: Сећање писца на детињство, живот далеко од куће и осећања која је изазвало мајчино писмо и десетица у њему.

**ликови**: дечак, његова мајка, газдарица, другови из собе

**Приповедање у првом лицу**

У жељи да успостави непосреднији однос према догађајима и ликовима, приповедач прича у првом лицу (једнине). Стиче се утисак да се то о чему прича баш њему дешава. Он је истовремено и учесник у догађајима.

**Дескрипција**

Запазио/ла си да у причи „Десетица“ има много описа. Прочитај поново следећи одломак.

*Била је велика и дебела, подбула лица; бојао сам је се као нечег непријатељског, злурадог; она је то, вероватно, и знала, јер ни она мене није волела. А тога јутра била ми је још страшнија, огромна као планина, мрачна и туђа; уздрхтао сам кад ме је ошинула малим сивим очима, и брзо сам устао.*

Дескрипција (опис) је приказивање природе, људи и појава које се запажају чулима, и указивање на карактеристичне појединости или особине.

**Пејзаж**

Пејзаж је сликовити опис природе, стварног или измишљеног предела.

**Ентеријер**

Ентеријер – унутрашњост неке просторије (собе) или грађевине; приказивање унутрашњости уопште (на слици, филму и слично). Пронађи у причи примере за ентеријер.

**Приповетка** је прозно дело краће од романа у коме се осликава један део из живота неке личности.

**Десетица**– новчић, десети део форинте, старог аустријског новца.

Пажљиво прочитај следећи одломак из писма које је својој мајци написала позната српска сликарка Милена Павловић Барили. Она у писму говори о томе шта је инспирише када слика.

Драга моја мама… Најлепши залазак сунца је у нашој башти у Пожаревцу. Људи мисле да сам ја само у прохујалим временима тражила обрасце за моје слике, а оне су се

појавиле из залеђености мога детињства за траве, облаке, птице, лептире, за наша поља и шумарке... У мојој машти су се сјединиле наше приче о вилама бродарицама, које си ми ти казивала, са песмама Валерија\*, а поломљене римске скулптуре и саркофази, које сам са одушевљењем и дивљењем гледала у археолошким налазиштима код Пожаревца, водили су ме до визија Ботичелија\*\*.

\* Валери – познати француски песник

\*\* Ботичели – познати италијански сликар

* 1. 1. Заокружи слова испред мотива који се јављају у оба текста (у Миленином писму и приповеци *Десетица*).

а) страх

б) детињство

в) мајка

г) уметност

д) разочарање

2. Заокружи слово испред тачне тврдње.

а) У оба текста мајка шаље писмо и буди радост и оптимизам у свом детету.

б) У оба текста јунаци се присећају догађаја из периода када су живели са мајком.

в) У оба текста оно што се везује за мајку постаје емотивно врло значајно и снажно.

3. Размисли и образложи зашто је мајка значајна у оба текста.